Groot Aub-gemors sleep voort - Plaaslik - Republikein
Sunday, November 25th, 15:43:24
Groot Aub-gemors sleep voort
Derde week met vullis
21 February 2018 | Plaaslik
Inwoners van Groot Aub suid van Windhoek het verlede week gesê die stadsraad jok oor hul vullis­verwydering.
Boonop, sê hulle, lyk die opeen­ho­ping van vullis nie net sleg nie, maar hou dit ook gesondheids­gevare in.
Volgens 'n inwoner was verlede week die derde opeenvolgende week dat hul rommel nie verwyder is nie.
Dié inwoner was opnuut genoop om haar huishoudelike vullis aan die brand te steek om daarvan ontslae te raak, sê sy.
Sy sê sy en baie ander raak die afgelope twee weke reeds op hierdie manier van hul rommel ontslae.
Windhoek se stadsraad het laat verlede week by monde van hul woordvoerder, me. Lydia ­Amutenya, toegegee daar was 'n “uitdaging met skoonmaak verlede week of so”.
Sy het die toedrag van sake toe­geskryf aan die beëindiging van die vorige diensverskaffer se kontrak, wat glo reeds op 31 Januarie verstryk het.
Amutenya het gesê die kontrak kon “ongelukkig nie verleng word nie en vir die afgelope twee weke het die stad voormalige werknemers van die ­kontrakteur gewerf om in die kort termyn voort te gaan met die skoonmaakwerk terwyl die nuwe ­skoonmaakbenadering in die lang termyn in werking gestel word”.
Volgens haar het die werwings­proses reeds ten einde geloop en die skoonmaakspanne van Groot Aub is op dreef.
“Die skoonmaakproses het begin en sal dienooreenkomstig voortgaan.”
Inwoners sê dit is egter onwaar. Hul vullis word gewoonlik Donderdae en Maandae verwyder en verlede Donderdag het niks gebeur nie, sê hulle.
By navraag het die hoof van soliede afvalbestuur, mnr. Friedrich Koujo, gister gesê die nuwe rommelopruimspan op Groot Aub behoort reeds ten volle op dreef te wees.
Hy het onderneem om self ondersoek in te stel.
Hy sê hulle het in die spervuur beland omdat die ooreenkoms met die vorige diensverskaffer glo vir té lank – 16 agtereenvolgende maande – van krag was.
Vervolgens moet die tender opnuut in die media geadverteer word, sê hy.
Dít sal na verwagting eersdaags gebeur.